題永州東山西亭
作者：胡寅
朝代：宋

paragraphs: 此亭得名從子厚，琬琰一篇傳不朽。
我來相望三百年，誤使承流稱太守。
初無施舍慰民心，漫有詩歌諠衆口。
東山妓女北海尊，歌舞春風醉花柳。
欲回面勢直西南，更植脩篁遮培塿。
卷舒雲雨襟袖間，濺浣冠纓塵土後。
近聞王師頻奏凱，狂虜不復窺廬壽。
吾君神武光宣上，將相宏畧方召偶。
遄歸北狩定有期，開拓中原豈無手。
顧予疎懶歸意迫，當世功名息心久。
寄言悵望獨醒人，欲報厚德乏瓊玖。
遥山蹙黛酒如江，勸我日飲無何有。